# Die Schedelsche Weltchronik (deutsch):179

| 178 <<<Vorheriges Blatt | Die Schedelsche Weltchronik Blatt CLXXIX | Nächstes Blatt>>> 180 |
| unkorrigiert | Dieser Text wurde noch nicht Korrektur gelesen. Allgemeine Hinweise dazu findest du bei den Erklärungen über Bearbeitungsstände. | Dieser Text wurde noch nicht Korrektur gelesen. Allgemeine Hinweise dazu findest du bei den Erklärungen über Bearbeitungsstände. |

## CLXXVIII verso:

Johannes der .xii. ein ro$^e$mer hieß erstlich octauianus. Sein vater was ein mechtiger ro$^e$mer. der bracht disen octauianum mit gewalt vnd listig anschleg in den bebstlichen stu$^o$l. aber er fu$^e$eret im babstlichen stand ein solchs leben mit iagen vnd frawen das nicht allain eim babst sunder einer igclichen sundern person verachtlich vnd verweyßlich gewesen wer. Es warden deßmals ierlich zwen ratherren auß der erberkeit vnd adel erkorn denen das gemayn regiment der statt befolhen was. vnd auch ein verweser auß den erbern gesatzt dem volck rechtens zegestatten vnd zeuerhelffen. vnd auß dem gemaynen volck zwo$^e$lff man. Vnd wiewol die statt rom mit schickerlicher ordnung zu der freyheit dienstlich vnd fu$^e$rderlich bewaret was. yedoch vnderstu$^o$nd octauianus sich in solcher freyen statt gewalts zegeprauchen vnd ime bebstliche ho$^e$he. der er nit wirdig was zuzeziehen. Zwen cardinel hetten dess verdrieß vnd schriben ottoni mit fleißiger bette die ro$^e$mischen pfafheit vnd volck von den hennden Berengarii vnd diss babsts zeentledigen oder es wu$^e$rd der cristenlich glawb mitsambt dem ro$^e$mischen kaiserthumb ernidergeen. Deßgleichen schriben auch ottoni vil ander welschs volcks. In mittler zeit gelanget die sach an den babst der erzu$^e$rnet also das er derselben cardinel einen die nasen dem andern ein hand abhawen ließ. Nw kome otto gein rom vnnd empfieng von disem Johanne (wiwol ettlich sprechen von Leone) die kaiserlichen kron mitsambt dem tittel teu$^e$tschs lands vnd pannonie vnd vermanet den babst erstlich mit gu$^o$ten wortten vnnd darnach mit bedroungen von seinem vnwesen abzelassen. do besorget sich iohannes vor dem kaiser vnd enthielt sich ein weil in den welden wie ein wilds thier. vnd vnlang nach seiner widerkunft starb er im. ix. iar dritten monat am fu$^e$nften tag seins babstthumbs[.]
BEnedictus der fu$^e$nft auch ein ro$^e$mer wardt zu babst erkorn allermaist von den die dem vorgenantten Johanni verwandt waren. wiewol otto vormals den erwelten Leonem bestettigt hett. yedoch setzten die frefeln disen Benedictum in sant peters stu$^o$l. Als solchs an kaiser otten gelanget do gedacht er das nichtz mer mit worten vnd bedroungen zeschaffen wer vnd keret fleiß an die stett vnd gegent des ro$^e$mischen gerichtßzwangs vnd felds einzenemen zeuerwu$^e$esten vnd zeuerheeren. darnach bedranget er die statt rom mit also schwerer belegerung das ein metz kleyen der selben zeitt. xxx. gulden gegolten hat. vnd die ro$^e$mer also geengstigt warden das sie disen Benedictum dem kaiser ottoni gaben vnd Leonem auffnomen. Nach gezeu$^e$mter widerspennigkeit der ro$^e$mer keret otto wider in teu$^e$tsche land.
LEo der acht wardt vor Benedicto zu babst erkorn vnd von kaiser otten zu dem bebstlichen stu$^o$l bestettigt vnd doch von ro$^e$mern außgetriben. Aber kaiser otto zwunge sie mit gewalt vnd waffen Leonem wider auffzenemen. Der hat alßpald zu straff der ro$^e$mer vnbestenndigkeit allen gewalt einen babst zewelen von dem ro$^e$mischen volck vnd pfafheit an den kaiser gewenndt hat. vnd starb nach seiner widereinsatzung im dritten monat.
Johannes der. xiii. [e]in ro$^e$mer nach Leone babst erkorn wardt von Petro dem verweser der statt mit feindlichem hawbtneyd verfolget. vnnd auff sein geschefft von Jofredo dem campanischen grafen in sant Johanns kirchen gefangen vnd in die engelburg gefu$^e$ert. ettlich tag alda in hu$^o$t gehalten. vnd darnach in campaniam geschickt. Als aber Jofredus vnd sein ainiger sun von Johanne dem capuanischen fu$^e$rsten erschlagen warden do kom diser Johannes wider anhayms gein rom. Als kaiser otto diss babsts iamer vername do zohe er gein rom vnd fienge den verweser vnd regenten daselbst. vnd Johannes starb im sibenden iar seins babstthumbs.
BEnedictus der sechst auch ein ro$^e$mer was ein nachkomen Jehannis im babstthumb vnd iamer. dann er wardt von eim mechtigen ro$^e$mischen burger in die engelburg gedrungen vnd daselbst innen erwu$^e$rgt. oder (als die andern halten) hungers geto$^e$dt im andern iar seins babstthumbs.

## CLXXIX recto:

OTto der erst ein kaiser der teu$^e$tschen ko$^e$nig Heinrichs erb vnd nachkomen seins ko$^e$nigreichs ist im iar des hayls .ix$^c$.lxii. als er in teu$^e$tschem land .xviii. iar geregirt het vom babst zu kaiser erklert. vnd dauor zu Ach von Hildiberto dem mayntzischen ertzbischoff erstlich gekro$^e$nt worden. vnd hat das kaiserthumb. xii. iar geregirt. Diss was ein fast cristenlicher man vnd ein liebhaber vnd ernstlicher beschirmer der ro$^e$mischen kirchen. Er zemet Boleslaum den beihmischen hertzog vnnd hat nach entledigtem ko$^e$nig Ludwigen zu franckreich demselben ko$^e$nigreich frid gegeben. Zu derselben zeit vnderstund sich Vgo der gross parisiensisch graff der die schwester Ottonis zu der ee het ko$^e$nig Ludwigen zu franckreich widerumb feyndschaft zetragen. do zohe kaiser otto abermals in franckreich vnnd bracht Vgonen zu gehorsam vnder ko$^e$nig Ludwigen. Der hertzog Gisilbertus der ko$^e$nigs otten schwester zu der ee het zohe wider die frantzosen als ein feynd bis gein andernach. daselbst wardt er vberwunden vnd in der flucht im rheyn versennckt. So empfieng der ko$^e$nig die gantzen nyderlendischen gegent in ergebung. Darnach hat ko$^e$nig Ludwig ime die wittiben Gißberti zu derr ee vermehelet. Nw haben deßmals die hungern teu$^e$tsch land vberzogen vnd sich am fluss des lechs bey der statt Augspurg ernider gelaßen. vnnd wiewol diser kaiser otto auff anru$^o$ffung sant Vlrichs des heilligsten bischofs daselbst sich gegen den hungern ru$^o$stet vnd mit heereßkraft an sie setzet. vnd dieselben schlu$^o$g vnd erniderleget so geschahe doch solchs nit on mercklich plu$^o$tuergiessung vnd nyderlage auch der seinen. dann in demselben streyt der dann ettwieuil tag weeret. vnnd allain bey nacht ansteen blib ist gefallen Conradus der tochterman des ko$^e$nigs. vnnd der hertzog zu Wurms. so warden die hungern schier alle erschlagen vnd abgetilgt vnd der hungern vermu$^e$gen vnd macht deßmals also gekrenckt vnd außgescho$^e$ppfft das sie sich darnach vil zeit anhayms haben mu$^e$eßen enthalten. Drey hungrisch ko$^e$niglein warden in demselben streyt gefangen vnd lebendig zu kaiser otten gefu$^e$ert. vnnd durch die teu$^e$tschen zu schmah den hungern erhenckt. Als nw der preyß. lobe vnd ru$^o$m solcher sighaftiger vnd mechtiger bestreytung kaiser Otten wider die feynd des ro$^e$mischen namens an die ro$^e$mer vnnd walhen gelanget do ru$^e$efften sie disen kaiser otten an sie von der gewaltsame Berengarii. vnd alberti seins suns. auch andrer wu$^e$etrich zeentledigen. Also bekro$^e$net diser kaiser otto seinen sun auß Alunda seiner gemahel geporn auch otto genant siben iar alt zu Ach zu einem ko$^e$nig teu$^e$tscher land. Darnach zohe er mit grosser ere gein rom daselbst hat er die kaiserlichen kron von babst Johanne dem. xii. (wiewol ettlich setzen von babst Leone dem achten) empfangen. Babst Johannem zu besserung seins lebens vermanet. vnnd auff anru$^e$effung des volcks inen einen wirdigen babst anzezaigen Leonem. der auff des kaisers befelh erwelt ward zu babst bestettigt vnd nach stillung der ro$^e$mischen sachen gein Spoletum gerayset vnd die kriechischen in apulia vnd calabria vberwu$^e$nden vnd das ro$^e$misch kaiserthumb an die teu$^e$tschen gebracht. Auch zu Gaßlar im sachßenland ein bergkwerck einer silbergru$^o$ben erfu$^o$nden. vnd die statt Magdeburg mit vil zierden begabtt. vnd zu einer bischoflichen hawbtstatt gemacht. vnd pfenning die in welschen landen vnd ottolini genant sind gemu$^e$ntzt. vnd als ein gu$^e$etiger vnnd besunder mylter mensch vil lo$^e$blicher hendel vnd geschihten geu$^e$bet. vnd in seinem alter ottonem senen sun zu eim mitregirer des kaiserthumbs geordnet. Er starb vor alter vnd wardt sein leichnam gein Magdeburg gefu$^e$ert vnd daselbst begragen in sant Mauricien kirchen. die er mit großem dargelegten kosten erpawet het.
DIser zeit fiel ein stayn wunderperlicher gro$^e$ße von hymel in großem wind vnd regen. vnnd an vil menschen klaidern erschynen plu$^o$tfarbe zaichen des creu$^e$tzs.
DIe aylfft vnd zwo$^e$lfft zwayung beschahen zu den zeiten kaiser otten zwischen Johannem Leonem vnd Benedictum auß vrsachen vnd in gestalt als hieuor gemelt ist.
Die sunn lydde ein erschro$^e$ckenliche finsternus am freytag zur dritten stunnd als Addamaram der sarracenisch ko$^e$nig von Radamiro dem aller cristenlichsten ko$^e$nig gallicie im streyt vberwunden wardt.
In welschem land erschyne ein wundergroßer comet fu$^e$rku$^e$ndende einen hunger. der darnach folget. So bracht ko$^e$nig otto den leichnam sancti Innocencii gein Magdeburg. In dem. xxxii. iar ottonis wardt einer seiner grafen zu rom vom teu$^e$fel ergriffen inen mit zenen zu$^o$zereissen. vnd zu babst Johannem dem xiii. gefu$^e$ert ime sant peters ketten vmb den hals zelegen. vnd als ime erstlich ein vnrechte kett angelegt ward vnd zu entledigung nit helffen wolt do wardt ime darnach die recht sant peters kett. da mit er gepunden was gewesen vmb seinen hals gelegt vnd geledigt. also das der teu$^e$fel außspu$^e$rtzet vnd mit geschray hinfu$^e$re. do ergriffe Theodoricus der bischof zu Metz dieselben ketten vnd sprach. er wolt ee die hannd dann die ketten laßen. do betaydinget der kayser das der babst dem bischoff ein glide von derselben ketten geben solt.
* ↑ 6153. Jahr der Welt, 954 n. Chr.
* ↑ 962 n. Chr.
* ↑ Goslar am Harz